KOMISIJOS REGLAMENTAS (EB) Nr. 816/2007
2007 m. liepos 12 d.
dėl leidimo naudoti metines tarifines kvotas tam tikroms iš Turkijos importuojamoms prekėms, pagamintoms iš perdirbtų žemės ūkio produktų, kuriems taikomas Tarybos reglamentas (EB) Nr. 3448/93
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
kadangi:
(1)
EB ir Turkijos asociacijos tarybos sprendimu Nr. 1/95 (2) įgyvendintas galutinis Muitų sąjungos etapas. Šio sprendimo V skirsnyje nustatyta prekybos perdirbtais žemės ūkio produktais tvarka.
(2)
EB ir Turkijos asociacijos tarybos sprendimu Nr. 1/97 (3) nustatyta tam tikriems perdirbtiems žemės ūkio produktams taikoma tvarka.
(3)
EB ir Turkijos asociacijos tarybos sprendimu Nr. 1/2007 (4) nustatomi prekybos tam tikrais perdirbtais žemės ūkio produktais tvarkos patobulinimai, kuriais siekiama glaudesnės ir platesnio masto Muitų sąjungos ir didesnio ekonominio suartėjimo po 2004 m. gegužės 1 d. įvykusios Bendrijos plėtros. Pagal patobulintą tvarką nustatomos nuolaidos, teikiamos muitais neapmokestinamų tarifinių kvotų forma. Importuojamiems produktams, kuriems netaikomos kvotos, toliau taikomos galiojančios prekybos nuostatos.
(4)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (5), nustatytos tarifinių kvotų administravimo taisyklės. Tikslinga numatyti, kad tarifinės kvotos, kurias leidžiama naudoti šiuo reglamentu, turėtų būti administruojamos vadovaujantis tomis taisyklėmis.
(5)
2005 m. gruodžio 13 d. Komisijos reglamentas (EB) Nr. 2026/2005, atidarantis 2006 m. ir tolesnių metų iš Turkijos į Europos bendriją importuojamų tam tikrų prekių, pagamintų perdirbus į Tarybos reglamentą (EB) Nr. 3448/93 įtrauktus žemės ūkio produktus, tarifines kvotas (6), turėtų būti panaikintas. Pagal šį reglamentą nuo 2007 m. sausio 1 d. iki panaikinimo dienos importuotas kiekis turi būti atimtas iš atitinkamos naujos kvotos.
(6)
Šiame reglamente nustatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Priede išvardytoms iš Turkijos importuojamoms prekėms leidžiama pagal tame priede nurodytas sąlygas naudoti Bendrijos tarifines kvotas laikotarpiu nuo kiekvienų metų sausio 1 d. iki gruodžio 31 d. pradedant 2007 m.
Leidimas pasinaudoti šiomis tarifinėmis kvotomis suteikiamas pateikus A.TR. judėjimo sertifikatą pagal EB ir Turkijos muitinių bendradarbiavimo komiteto sprendimą Nr. 1/2006.
2 straipsnis
1 straipsnyje nurodytas Bendrijos tarifines kvotas Komisija administruoja pagal Reglamento (EEB) Nr. 2454/93 308a, 308b ir 308c straipsnius.
3 straipsnis
Reglamentas (EB) Nr. 2026/2005 panaikinamas šio reglamento įsigaliojimo dieną. Iš tarifinės kvotos, kurios eilės numeris yra 09.0232, atimamas tešlos gaminių kiekis, importuotas laikantis Reglamento (EB) Nr. 2026/2005 nuostatų (eilės numeris 09.0205) nuo 2007 m. sausio 1 d. iki šio reglamento įsigaliojimo dienos.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. sausio 1 d.
Šis reglamentas yra privalomos visas ir tiesiogiai taikomos visose valstybėse narėse.
Priimta Briuselyje 2007 m. liepos 12 d.